SKRIFTLIG FORESPØRGSEL E-1942/99

af Isidoro Sánchez García (ELDR) til Kommissionen

(4. november 1999)

Om: Udvikling af særlige foranstaltninger for regionerne i den yderste periferi med hensyn til statsstøtte

Ifølge artikel 299, stk. 2, i EF-traktaten er Kommissionen forpligtet til at foreslå særlige foranstaltninger for regionerne i den yderste periferi, bl.a. med hensyn til statsstøtte, for at tilpasse gennemførelsen af traktaten under hensyntagen til disse regioners særlige problemer såsom fjern beliggenhed, deres status som øsamfund, lille areal, vanskelige topografiske og klimatiske forhold eller deres afhængighed af et begrænset antal produkter. Det er indlysende, at eksistensen og kombinationen af disse faktorer ikke kun giver sig udslag i et transportproblem, og at alle disse ulemper samtidig ikke kan afhjælpes uden driftsstøtte, fordi de er tæt forbundet med de løbende udgifter, som virksomhederne pådrager sig ved at nedsætte sig i disse regioner.

De nuværende regler om støtte tager ikke hensyn til denne situation, fordi bestemmelserne i artikel 299, stk. 2, i Amsterdam-traktaten ikke var trådt i kraft, da de blev vedtaget. Vil Kommissionen i betragtning heraf udvikle disse bestemmelser i løbet af sin embedsperiode og indarbejde dem i det forslag, den fremsætter?

Svar afgivet på Kommissionens vegne af Mario Monti

(29. november 1999)

Kommissionen har altid været meget opmærksom på problemerne i regionerne i den yderste periferi.

Således indeholder retningslinjerne for statsstøtte med regionalt sigte særlige regler for disse regioner:

- undtagelsesbestemmelser for støtteintensiteten: i regionerne i den yderste periferi øges den tilladte støtteintensitet med 15 point i forhold til andre regioner, der kan falde ind under undtagelsen i EF-traktatens artikel 87, stk. 3, litra a) (tidligere artikel 92); for de store virksomheders vedkommende kan støtten udgøre 65 % af investeringens nettosubventionsækvivalent (NSÆ) i stedet for 50 %; for små og mellemstore virksomheders vedkommende (SMV) kan støtteintensiteten nå op på 75 %

- mulighed for driftsstøtte for delvis at opveje de ekstra transportomkostninger uden tidsbegrænsning og degressivitet, hvis regionen er støtteberettiget efter EF-traktatens artikel 87, stk. 3, litra c).

Det hedder i EF-traktatens artikel 299, stk. 2, (tidligere artikel 227), at Rådet vedtager imidlertid med kvalificeret flertal på forslag af Kommissionen og efter høring af Europa-Parlamentet særlige foranstaltninger, der navnlig tager sigte på at fastsætte betingelserne for anvendelsen af denne traktat i de pågældende regioner. Det Europæiske Råd i Köln opfordrede Kommissionen til inden udgangen af 1999 at forelægge Rådet en rapport om de foranstaltninger, der skal sikre gennemførelse af EF-traktatens artikel 299, stk. 2.

For at få en dialog i gang arrangerede Kommissionens formand et partnerskabsmøde den 23. november med deltagelse af de spanske, franske og portugisiske nationale myndigheder, repræsentanter for de syv regioner i den yderste periferi samt medlemmer af Europa-Parlamentet, der stammer fra disse regioner.

Kommissionen undersøger nu de forslag, der kom frem i den anledning.

På dette møde meddelte Kommissionens formand, at Kommissionen allerede i december 1999 ville diskutere den rapport, som Det Europæiske Råd i Köln havde anmodet om.